ང་དང་ང་འདྲ་བའི་བོད་ཀྱི་གཞོན་སྐྱེ་ཚོ་དུས་རབས་ཀྱི་ཆ་འཕྲིན་དང་འཕྲུལ་རིག་ལ་ཧ་ཅང་དགའ་མོས་ཡོད་མོད།རང་གི་སྐད་ཡིག་ཁོ་ན་བརྒྱུད་དེ་ཆ་འཕྲིན་རིག་གནས་དང་དེང་རབས་དཔལ་ཡོན་ལ་འཇུག་དགོས་སྟབས་གྲོགས་བསོད་ནམས་ཟླ་བ་དང་འདྲ་བ་སྐད་གཉིས་ཤེས་པའི་ལག་རྩལ་མི་སྣ་དག་ལ་རེ་བཅོལ་བྱེད་རྒྱུ་ལས་ལྷག་མེད།དེར་བརྟེན་ད་རེས་གུས་པས་རེ་བ་གཅིག་ནི་སྐད་ཡིག་གཞན་གྱི་ཐོག་དྲ་ཚིགས་ཇུས་འགོད་སྐོར་གྱི་དཔེ་དེབ་སྣ་མང་འདུག་ནའང་ངེད་ཅག་ལ་སྐོར་གྱི་བོད་ཡིག་གི་དཔེ་དེབ་ཅིག་གཅིག་མེད་སྟབས་སྐུ་ཉིད་གཙོས་པའི་དྲ་ཚིགས་ཇུས་འགོད་པ་ཚོས་དྲ་ཚིགས་ཇུས་འགོད་སྐོར་གྱི་དཔེ་དེབ་ཆ་ཚང་བ་ཞིག་གཏོན་ཐུབ་ན་སྐད་ཡིག་གི་ཚེ་སྲོག་རྒྱུན་སྲིངས་དང་ཁྱབ་ཁོངས་ཀྱང་ཇེ་ཆེར་སོང་ནས་སྤྱི་ཚོགས་དང་ཁ་འབྲལ་མི་ཐུབ་པ་ཙམ་ཡོང་ངེས་སྙམ།འདི་ལྟར་མ་བྱུང་ན་རང་བཞིན་གྱིས་སྐད་ཡིག་གཞན་སྦྱོང་འདོད་དང་ཉིན་རེའི་འཚོ་བ་སྐད་ཡིག་གཞན་ཞིག་གི་ལམ་ནས་སྐྱེལ་དགོས་པ་ཞིག་ཆགས་རྒྱུ་རེད།སྐབས་དེ་དུས་བོད་ཡིག་སྦྱོང་མཁན་དང་སྤྱོད་མཁན་ཞིག་ཡོང་ཐབས་མེད་ལ་འདི་ཉིན་ནས་བོད་ཀྱི་སྐད་ཡིག་གི་ཚེ་སྲོག་མཇུག་བསྡུས་པའི་ལོ་རྒྱུས་ཀྱི་ཤོག་ལྷེ་གསར་པ་དེ་འགོ་འཛུགས་པ་ཡིན།བཙན་པོའི་མི་རྒྱུད་དེ་མི་རིགས་གཞན་ཞིག་ལ་འགྱུར་ཚར་བ་ཡིན།ཁྱེད་ཀྱིས་འཇིག་ཉེན་འདི་མཐོང་ཨེ་འདོད།མ་འདོད་ན་བསོད་ནམས་ཟླ་བའི་དྲ་ཚིགས་ལ་བལྟ་རྒྱུ་མ་བརྗེད་ཨང་།